**Mi írtuk, a „FONÓDÁS” programról:**

**Tojásfestés, kertészkedés Mohán**

**Kiss Dávid József**

„ A tegnapi napon, 2014. 04. 10-én Mohára mentünk.

8 óra körül indultunk busszal. Palacsintasütés és tojásdíszítés volt a program. Kint is játszhattunk az udvaron. Fára másztunk, fociztunk. Volt, aki be is szorult két faág közé. Nehezen tudtuk kiszabadítani. 11 óra körül ebédeltünk. Nagyon finomra sikerült minden étel. Ezután még számháborúztunk és fociztunk is. Sáros volt a fű, ezért majdnem mindenki felhajtotta a nadrágja szárát. Én nem, mert nem akartam még sárosabb lenni.

Így telt ez a nap.”

**Mayer Blanka**

„2014. április 10-én elmentünk Mohára, egy húsvétváró programra.

 Amikor odaértünk, megreggeliztünk, aztán a szabadtéri játék után a lányok tojást festettek és palacsintát sütöttek, a fiúk addig fociztak. Később cseréltünk. Ebédre csirkeragu levest és palacsintát tálaltak. Délután pingpongoztunk és fára másztunk. Nekem beszorult két faág közé a lábam. Ez nagyon fájdalmas élmény volt. Csak a fiúk és Zita néni segítségével tudtam kiszabadulni. Akkor nagyon megkönnyebbültem. Ültettünk dughagymát is, majd hazafelé készülődtünk. A búcsú előtt Gabi néni és Kati néni készített rólunk egy csoportképet.

 Nekem nagyon tetszett ez a mohai nap a baleset ellenére is.”

**Heitmár Anna**

 „ Április 10-én az osztály húsvétváró programra ment Mohára.

 A busszal egy régi parasztházhoz érkeztünk. A nagy kert végében egy fűzfa állt. Itt később sokat játszottunk. A ház tele volt régi tányérokkal. Még 130 éveset is mutatott Gabi néni. Érdekesek voltak a neves tányérok is. A saját keresztnevemet is megtaláltam az egyiken. Nagyon tetszettek Kati néni kiállított tojásai. Hallottunk érdekességeket az Ágnes vízről is. Palacsintát sütöttem, és szép húsvéti tojást készítettem írókával.

 Nagyon örülök, hogy eljöhettem ide. Egy élmény volt!”

Kincsesbánya, 2014. április 11.

**Varga Zsombor István**

„Egy szép áprilisi délelőtt iskolai programként ellátogatott osztályunk Mohára, a Tájházba.

 Kedves nénik fogadtak bennünket finom reggelivel. Azután szabadon választott programok voltak. A fiúk fociztak, a lányok addig tojást írókáztak. Később mi, fiúk ismerkedtünk a tojásdíszítéssel, a lányok pedig sokféle labdajátékot próbáltak ki. Elérkezett az ebéd ideje. Ízletes ragulevest, és magunk sütötte palacsintát ettünk. Az én palacsintám kicsit odaégett, de így is nagyon jól esett. Ezután számháborúztunk, és a kert végében lévő hatalmas fűzfán játszottunk. Voltak kisebb balesetek, de így is nagyon jól éreztük magunkat. A délutánt hagymák ültetésével zártuk. Hamar megérkezett értünk az iskolabusz, hogy hazavigyen bennünket.

 Remélem, jövőre is lesznek ilyen jó programok.”

**Molnár Ramóna**

 „2014. április 10-én Mohára mentünk.

 Amikor odaértünk, Kati néni és Gabi néni várt minket. Megtekintettük a régi, gyönyörű tányérokat, térképet. Reggelinél fiús ás lányos asztalok voltak. Persze azért, mert másképpen nem fértünk volna el. Később kimentünk játszani. Előtte Gabi néni elmondta a szabályokat, és azt is, hogy van egy fűzfa és egy kis híd, ahol játszhat mindenki. Csapatokat alkottunk. Amelyikben én voltam, először palacsintát sütött mindenki, majd tojást díszítettünk viasszal és gyertyával. Kati néni segített nekünk. Amikor mindenki elkészült, ebédeltünk, ami nagyon finom volt. Ebéd után még játszottunk, sokat nevetgéltünk. Uzsonnára mindenki kapott almát és joghurtot. Hazaindulás előtt még vakondtúrásokból gyűjtöttünk földet, és hagymákat ültettünk bele. Elfáradtunk, de legszívesebben még maradtunk volna.

 Nagyon jól éreztem magam és rengeteg élménnyel lettem gazdagabb.”

**Kedves Gabi, Kati, Kati néni!**

Szeretettel küldöm el Nektek azokat a fogalmazásokat, melyek a látogatásunkat követő napon készültek. Bizonyára Ti is jó érzésekkel olvassátok a gyerekek sorait a közösen töltött idő alatt szerzett élményeikről.

Még egyszer szeretném a gyerekek nevében is megköszönni ezt a kellemes, tartalmas napot!

Üdvözlettel: Vargáné Gáspár Zita és a M.R.M.Á.I. Kazinczy Ferenc Tagiskola 4. osztálya

Kincsesbánya, 2014. április 11.